Ľ. Vážny, poslanec: (2006-04-19):
Po prvé, v názve návrhu zákona sa na konci dopĺňajú slová: „a o zmene a doplnení niektorých zákonov“. Odôvodnenie. Je to legislatívnotechnická úprava a spresnenie. Po druhé, v § 3 ods. 2 písm. a) sa za slová: „informačných systémov“ vkladajú slová: „predkladajú ich ministerstvu dopravy, pôšt a telekomunikácií Slovenskej republiky, ďalej len ministerstvo, na schválenie. V prípade obcí sa táto povinnosť vzťahuje, len ak majú viac ako 1000 obyvateľov alebo ak žiadajú finančné prostriedky z verejných zdrojov“. Odôvodnenie. Dopĺňa sa povinnosť predložiť vypracovanú koncepciu rozvoja informačných systémov na schválenie ministerstvu, zároveň žiadam o vyňatie bodu 3 zo spoločnej správy na samostatné hlasovanie a tento bod spoločnej správy neschváliť. Odôvodnenie tohto vyňatia. Návrh zo spoločnej správy stanovuje povinnosť vypracúvať koncepcie rozvoja informačných systémov len v tom prípade, ak povinná osoba žiada finančné prostriedky z verejných zdrojov. Táto úprava však nerieši problém v prípade, že ide o povinnú osobu, ktorá síce prostriedky nežiada, ale vzhľadom na svoju pôsobnosť je vhodné, aby takúto koncepciu vytvorenú mala. Napríklad väčšie mestá, preto sa v bode 2 tohto pozmeňujúceho návrhu upravuje okruh povinných osôb vylúčením obcí s počtom obyvateľov nižších ako 1000. po tretie, v záhlaví § 4 sa slová: „ministerstvo dopravy, pôšt a telekomunikácií Slovenskej republiky“ nahrádzajú slovom: „ministerstvo“. V § 4 ods. 1 sa slová: „ministerstvo dopravy, pôšt a telekomunikácií Slovenskej republiky, ďalej len ministerstvo“, nahrádzajú slovom: „ministerstvo“. V § 4 ods. 1 písm. a) sa za slová: „na schválenie“ vkladá slovo: „národnú“ a na konci sa dopĺňajú slová: „Slovenskej republiky“. Ide o legislatívnotechnickú úpravu a spresnenie a zavedenie pojmu národná koncepcia informačných systémov verejnej správy. Po štvrté, v § 4 ods. 1 písm. b) znie: b), „usmerňuje tvorbu s schvaľuje koncepcie rozvoja informačných systémov verejnej správy povinných osôb, najmä s ohľadom na štandardy podľa § 6 a súlad s národnou koncepciou informatizácie verejnej správy Slovenskej republiky“. Odôvodnenie. Úpravy sú na základe zmien navrhovaných v bode 2 a 3. Po piate, v § 4 ods. 1 sa za písmeno e) dopĺňa nové písmeno f), ktoré znie: f), „navrhuje ministerstvo financií časové a vecné viazanie rozpočtových prostriedkov v rozpočte príslušného správcu kapitoly na rozvoj informačno-komunikačných technológií a súvisiacich služieb, poznámka x. Poznámka pod čiarou k odkazu x znie: odkaz na § 18 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov“. Odôvodnenie. Podľa § 18 ods. 4 písm. a) zákona č. 523/2004 o rozpočtových pravidlách verejnej správy je správca kapitoly povinný v rozpočte kapitoly viazať rozpočtové prostriedky, ak o viazaní rozpočtových prostriedkov rozhodla vláda alebo na základe splnomocnenia ministra financií. Účelom viazania rozpočtových prostriedkov je nevyhnutné a má za cieľ zamedziť svojvoľný presun ich správcom v rámci svojej rozpočtovej kapitoly. Po šieste, v § 6 ods. 1 sa na konci pripája veta: „Štandardy musia byť otvorené a technologicky neutrálne.“ Odôvodnenie. Je nevyhnutné štandardy stanovovať tak, aby pri nich bola dodržaná podmienka rovnakého prístupu k definícii štandardu a možnosti jeho použitia, podmienka otvorenosti  a tiež aby tento štandard bol podporovaný na viac ako jednej platforme, podmienka technologickej neutrálnosti. Po siedme, v § 7 ods. 2 sa za slová: „elektronickým podpisom“ vkladajú slová: „povinné osoby“, je to legislatívnotechnická úprava. Po ôsme, v § 10 ods. 1 písm. d) sa suma 300 000 Sk nahrádza sumou 1 000 000 Sk. Odôvodnenie. Vzhľadom na závažnosť porušení v písmene d) citovaných ustanovení zákona navrhuje sa zvýšiť hornú hranicu možnej pokuty z 300 000 na 1 000 000 Sk. Deviaty bod sťahujem, lebo ho nahrádzam potom, čo vysvetlím neskôr, po desiate, znenie návrhu zákona sa označuje ako článok 1 a dopĺňa sa článok 2, ktorý znie: Čl. 2: Zákon č. 523/2004 o rozpočtových pravidlách verejnej správy a o zmene a doplnení niektorých zákonov v znení neskorších predpisov sa dopĺňa takto: 1. v § 18 ods. 2 sa za písm. e) vkladá nové písmeno f), ktoré znie: f) na rozvoj informačno-komunikačných technológií a súvisiacich služieb; 2. v § 18 sa za odsek 3 vkladá nový odsek 4, ktorý znie: ods. 4, návrh na viazanie rozpočtových prostriedkov podľa odseku 2 písm. f) na rozvoj informačno-komunikačných technológií ministerstvo financií pred jeho predložením na rozhodnutie vlády vopred prerokuje s ministerstvom dopravy, pôšt a telekomunikácií. Následne sa odseky prečíslujú. Odôvodnenie. Správca kapitoly je povinný v rozpočte kapitoly viazať rozpočtové prostriedky, ak o viazaní rozpočtových prostriedkov rozhodla vláda, alebo na základe splnomocnenia ministra financií. Navrhuje sa, aby rozvoj informačno-komunikačných technológií bol priamo zo zákona účelom viazania rozpočtových prostriedkov a ministerstvo dopravy na základe neho bude navrhovať ministerstvu financií stanovenie rozsahu a výšky viazania rozpočtových prostriedkov na tento účel. Jedenásty bod, za novo navrhovaný článok 2 sa dopĺňa nový článok 3, ktorý znie: Článok 3. Zákon č. 215/2002 Z. z. o elektronickom podpise a o zmene a doplnení niektorých zákonov v znení zákonov č. 679/2004 a č. 25/2006 sa mení a dopĺňa takto: 1. §1 ods. 2 znie: Ods. 2, v uzavretých systémoch sa tento zákon použije, ak sa účastníci uzavretého systému nedohodnú inak. Poznámka pod čiarou k odkazu 1 sa vypúšťa. 2. V § 1 sa vypúšťa odsek 3; 3, v § 2 písm. j) sa za bodkočiarkou dopĺňa nová veta, ktorá znie: Uzavretým systémom nie je informačný systém verejnej správy. Odkaz, poznámka 1. Poznámka 1 je § 2 písm. d) zákona číslo, tohto nového, o informačných systémoch verejnej správy. 4. V § 2 písm. y) znie: y), elektronickou podateľňou technické zariadenie slúžiace najmä na prijímanie, odosielanie a potvrdzovanie prijatia elektronických dokumentov, elektronických dokumentov podpísaných elektronickým podpisom a elektronických dokumentov podpísaných zaručeným elektronickým podpisom. 5. § 5 ods. 1 znie: Ods. 1, v styku s orgánmi verejnej moci alebo orgánmi verejnej správy sa používa elektronický podpis alebo zaručený elektronický podpis. Ak sa v styku s orgánmi verejnej moci alebo orgánmi verejnej správy používa zaručený elektronický podpis, jeho kvalifikovaný certifikát musí byť vydaný akreditovanou certifikačnou autoritou. 6. V § 5 sa vypúšťa odsek 2. Doterajšie odseky 3 až 6 sa označujú ako odseky 2 až 5. 7. § 10 ods. 2 sa dopĺňa písmenami l) a m), ktoré znejú: l) Poskytuje akreditované certifikačné služby príslušníkom a zamestnancom úradu a na požiadanie príslušníkom a zamestnancom Ministerstva vnútra Slovenskej republiky pre oblasti ustanovené osobitným predpisom, poznámka 2, príslušníkom a zamestnancom Ministerstva obrany Slovenskej republiky pre oblasti ustanovené osobitným predpisom, poznámka 3, a príslušníkom a zamestnancom Slovenskej informačnej služby. m) Vedie zoznam adries elektronických podateľní v Slovenskej republike podľa § 28a, zoznam úrad zverejňuje na voľne prístupnej internetovej stránke úradu a na ústrednom portáli, poznámka 4. 8. § 12 ods. 2 znie: Ods. 2: Poskytovanie certifikačných služieb je podnikaním, poznámka 5, s výnimkou poskytovania akreditovaných certifikačných služieb podľa § 10 ods. 2 písm. l). 9. V § 17 sa dopĺňajú odseky 3 a 4, ktoré znejú: Ods. 3. Poskytovateľ certifikačných služieb majúci sídlo v niektorej z krajín Európskej únie, ktorý je v tejto krajine akreditovaný, môže požiadať úrad o uznanie akreditácie v Slovenskej republike. V žiadosti predloží doklad o získaní akreditácií a náležitostí podľa § 13 v ods. 3. Ak podmienky získania akreditácie v krajine jeho sídla zodpovedajú podmienkam získania akreditácie v Slovenskej republike, úrad na základe žiadosti udelí akreditáciu zahraničnému poskytovateľovi certifikačných služieb. Pre preukázanie splnenia vybraných podmienok je úrad oprávnený požadovať vykonanie auditu a predloženie záverečnej správy o výsledkoch auditu. Ods. 4. Produkty pre elektronické podpisy, ktorých súlad bol potvrdený v znení smernice uvedenej v prílohe, sú produktmi pre elektronické podpisy podľa tohto zákona, ak preukázateľne vykazujú rovnakú úroveň bezpečnosti ako produkty pre elektronický podpis certifikované podľa tohto zákona. 10. Za § 28 sa vkladajú § 28a a § 28b, ktoré vrátane nadpisov znejú: § 28a. Prechodné ustanovenie, orgán verejnej moci oznámi úradu do 1. júla 2007 elektronickú adresu svojej elektronickej podateľne alebo elektronickej podateľne, ktorej služby využíva. Doručenú adresu úrad bezodkladne zverejňuje na svojej internetovej stránke. § 28b. Zrušovacie ustanovenia. Zrušujú sa: 1. článok 4 zákona č. 679/2004 Z. z., ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov a o zmene a doplnení niektorých zákonov. 2. Článok 2 zákona č. 25/2006 Z. z. o verejnom obstarávaní a o zmene a doplnení niektorých zákonov. Poznámky, ktoré som citoval, je dvojka, § 11, písm. a) zákona č. 575/2001, trojka poznámka je § 12 písm. a) až g) zákona 575/2001, štvorka poznámka je § 5 zákona číslo, ktorý ešte nemá číslo, tento, ktorý teraz prerokúvame, o informačných systémoch verejnej správy a poznámka 5 je § 2 Obchodného zákonníka. To je všetko, čo sa týka toho prvého pozmeňujúceho a doplňujúceho návrhu. Druhý veľmi stručne tiež prednesiem, samozrejme, k tomu istému zákonu o informačných systémoch verejnej správy. Po prvé, v § 12 sa znenie vety mení takto: Informačné systémy, ktoré sú v prevádzke do nadobudnutia účinnosti tohto zákona, musia byť najneskôr do dvoch rokov od nadobudnutia jeho účinnosti uvedené do súladu s týmto zákonom. Odôvodnenie. Obdobie 5 rokov je pri súčasnom dynamickom vývoji informačno-komunikačných technológií príliš dlhé a nepružné. Informačné technológie sa menia značnou rýchlosťou a tie, ktoré sú aktuálne dnes, budú s najväčšou pravdepodobnosťou o 3 roky zastarané. Ďalším faktorom je potreba prepojenia jednotlivých informačných systémov, pretože ich nesúlad môže spôsobovať veľké prekážky najmä pri zavádzaní elektronických služieb, ktoré majú zefektívniť celý chod celej verejnej správy. Zároveň žiadam bod 10 zo spoločnej správy vyňať na osobitné hlasovanie. Chcem vás poprosiť o podporu týchto pozmeňujúcich návrhov, ktoré ten zákon dostávajú ďalej a dávajú mu teda inú platformu tak, aby, ozaj, čo tu už aj dnes odznelo, informačné systémy verejnej správy mohli plnohodnotne fungovať v Slovenskej republike a, samozrejme, aby nabehli už po tých dvoch rokoch ako som teraz spomenul. Ďakujem vám za pozornosť.